CELEX: 32021R1761
Language: da
Date: 2021-10-05 00:00:00
Title: Kommissionens gennemførelsesforordning (EU) 2021/1761 af 5. oktober 2021 om forlængelse af en fravigelse fra Rådets forordning (EF) nr. 1967/2006 for så vidt angår mindsteafstanden fra kysten, mindstedybden for og forbuddet mod fiskeri med strandvod hen over beskyttede levesteder i Kroatiens territorialfarvande

6.10.2021   
               
               
                  DA
               
               
                  Den Europæiske Unions Tidende
               
               
                  L 353/6
               
            
         KOMMISSIONENS GENNEMFØRELSESFORORDNING (EU) 2021/1761
         af 5. oktober 2021
         om forlængelse af en fravigelse fra Rådets forordning (EF) nr. 1967/2006 for så vidt angår mindsteafstanden fra kysten, mindstedybden for og forbuddet mod fiskeri med strandvod hen over beskyttede levesteder i Kroatiens territorialfarvande
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EF) nr. 1967/2006 af 21. december 2006 om forvaltningsforanstaltninger til bæredygtig udnyttelse af fiskeressourcerne i Middelhavet, om ændring af forordning (EØF) nr. 2847/93 og om ophævelse af forordning (EF) nr. 1626/94 (1), særlig artikel 4, stk. 5, og artikel 13, stk. 5 og 10, og
         ud fra følgende betragtninger:
         
                     (1)
                  
                  
                     Den 22. oktober 2018 vedtog Kommissionen gennemførelsesforordning (EU) 2018/1586 (2) om en fravigelse af artikel 4, stk. 1, første afsnit, og artikel 13, stk. 1, første afsnit, i forordning (EF) nr. 1967/2006 for så vidt angår mindsteafstanden fra kysten, mindstedybden for og forbuddet mod fiskeri med strandvod hen over beskyttede levesteder i Kroatiens territorialfarvande. Fravigelsen vedrørte traditionelt »girarica«- og »migavica«-strandvodsfiskeri efter slank pikarel (Spicara smaris), traditionelt »šabakun«-strandvodsfiskeri med stormaskede net efter stor ravfisk (Seriola dumerili) og traditionelt »oližnica«-strandvodsfiskeri efter stor stribefisk (Atherina boyeri) i Kroatiens territorialfarvande. Fravigelsen udløber den 26. oktober 2021.
                  
               
                     (2)
                  
                  
                     Den 22. marts 2021 modtog Kommissionen en anmodning fra Kroatien om en forlængelse af denne fravigelse med henblik på traditionelt »oližnica«-strandvodsfiskeri efter stor stribefisk (Atherina boyeri) og traditionelt »girarica«- og »migavica«-strandvodsfiskeri efter slank pikarel (Spicara smaris) i Kroatiens territorialfarvande. I samme ombæring anmodede Kroatien om forlængelse af fravigelsen fra artikel 4, stk. 1, første afsnit, i forordning (EF) nr. 1967/2006 vedrørende traditionelt »girarica«- og »migavica«-strandvodsfiskeri efter slank pikarel (Spicara smaris).
                  
               
                     (3)
                  
                  
                     Kroatien har begrundet fornyelsen af denne fravigelse med aktuelle oplysninger og tekniske data.
                  
               
                     (4)
                  
                  
                     Kroatien vedtog sin forvaltningsplan ved ministeriel bekendtgørelse (3) i overensstemmelse med artikel 19, stk. 2, i forordning (EF) nr. 1967/2006 (»den kroatiske forvaltningsplan«) den 15. september 2021.
                  
               
                     (5)
                  
                  
                     Anmodningen vedrører fiskeri, som Kroatien allerede har givet tilladelse til, og fartøjer, der kan dokumentere, at de har udøvet det pågældende fiskeri i mere end fem år, og som fisker i henhold til den kroatiske forvaltningsplan.
                  
               
                     (6)
                  
                  
                     Anmodningen omfatter en liste over 71 fartøjer, der er opført i den kroatiske forvaltningsplan, som det traditionelle strandvodsfiskeri i de kroatiske territorialfarvande udøves i henhold til, og den kroatiske forvaltningsplan sikrer, at fiskeriindsatsen ikke intensiveres, jf. artikel 13, stk. 9, i forordning (EF) nr. 1967/2006.
                  
               
                     (7)
                  
                  
                     Disse fartøjer er opført på en liste, der er sendt til Kommissionen i overensstemmelse med artikel 13, stk. 9, i forordning (EF) nr. 1967/2006.
                  
               
                     (8)
                  
                  
                     Den Videnskabelige, Tekniske og Økonomiske Komité for Fiskeri (»STECF«) har på sit plenarmøde den 22.-26. marts 2021 vurderet den forlængelse af fravigelsen, som Kroatien har anmodet om, og den dertil hørende kroatiske forvaltningsplan (4).
                  
               
                     (9)
                  
                  
                     STECF bemærkede, at den kroatiske forvaltningsplan indeholder store forbedringer sammenlignet med den forrige for så vidt angår selektivitet, og at den indeholder forsøg på at udføre undersøgende vurderinger af bestande og referencepunkter.
                  
               
                     (10)
                  
                  
                     Forlængelsen af fravigelsen, som Kroatien har anmodet om, opfylder betingelserne i artikel 4, stk. 5, og artikel 13, stk. 5 og 9, i forordning (EF) nr. 1967/2006.
                  
               
                     (11)
                  
                  
                     Den forlængelse af fravigelsen, som Kroatien har anmodet om, vedrører således et begrænset antal fartøjer, navnlig set i forhold til det store område, som den samlede nationale flåde fisker i, og repræsenterer mindre end 1 % af den samlede kroatiske flåde og mindre end 1 % af hele den nationale flådes bruttotonnage.
                  
               
                     (12)
                  
                  
                     Der er særlige geografiske begrænsninger, som betyder, at fiskebankerne er indskrænket, dels i form af Kroatiens særlige morfologi, idet landet har en lang kystlinje og mange øer, dels målarternes geografiske udbredelse, idet de udelukkende forekommer visse specifikke steder og i visse specifikke områder i kystfarvandene på mindre end 50 m dybde.
                  
               
                     (13)
                  
                  
                     Hvad angår »girarica«- og »migavica«-strandvodsfiskeri efter pikarel vedrører anmodningen fiskeri fra fartøjer med en længde overalt på mindre end eller lig med 12 m og en motoreffekt på mindre end eller lig med 85 kW med bundtrukne redskaber, der traditionelt udføres på Posidonia-bevoksninger, i overensstemmelse med artikel 4, stk. 5, første afsnit, i forordning (EF) nr. 1967/2006. Derudover vedrører pikarelfiskeriet ca. 4 % af det område, der er dækket af havgræsenge af Posidonia oceanica inden for det område, der er omfattet af forvaltningsplanen, og mindre end 3 % af havgræsengene i Kroatiens territorialfarvande i overensstemmelse med kravene i artikel 4, stk. 5, første afsnit, nr. ii) og iii), i forordning (EF) nr. 1967/2006.
                  
               
                     (14)
                  
                  
                     Dette fiskeri kan ikke udøves med andre redskaber, eftersom det kun er strandvodsfartøjer, der har de tekniske egenskaber, som er nødvendige til udøvelsen af denne type fiskeri.
                  
               
                     (15)
                  
                  
                     Det pågældende fiskeri har desuden ingen væsentlig indvirkning på havmiljøet, eftersom strandvodsfiskeri er meget selektive redskaber. Den kroatiske forvaltningsplan fastsætter alle relevante definitioner for det pågældende fiskeri og sikrer, at der kun vil blive udstedt fiskeritilladelser til 71 fartøjer, som Kroatien har udstedt tilladelse til. I den forbindelse bør det bemærkes, at fiskepladserne for »migavica«-, »girarica«- og »oližnica«-strandvodsfiskeri er fastlagt i bilag II til den kroatiske forvaltningsplan i overensstemmelse med den kroatiske forvaltningsplan og den ministerielle afgørelse, mens »oližnica«-strandvodsfiskeri efter stor stribefisk kun er tilladt i de underområder, der er opgivet som »E4« og »F2«. Desuden er strandvodsfiskeri forbudt i områder, der er udpeget som nationalparker og særlige naturtyper.
                  
               
                     (16)
                  
                  
                     Det pågældende fiskeri opfylder kravene i artikel 4, stk. 1, andet afsnit, i forordning (EF) nr. 1967/2006, idet voddene trækkes igennem vandsøjlen og således ikke rører havbunden.
                  
               
                     (17)
                  
                  
                     Kravene i artikel 8, stk. 1, litra h), i forordning (EF) nr. 1967/2006, som erstattet ved artikel 8, stk. 1, i og bilag IX, del B, punkt 1, til Europa-Parlamentets og Rådets forordning (EU) 2019/1241 (5), finder ikke anvendelse, da de vedrører trawlere.
                  
               
                     (18)
                  
                  
                     Kroatien indrømmede en fravigelse fra den mindstemaskestørrelse, der er fastsat i artikel 9, stk. 3, i forordning (EF) nr. 1967/2006, for så vidt angår traditionelt »oližnica«-strandvodsfiskeri efter stor stribefisk (Atherina boyeri), under forudsætning af at kravene i artikel 9, stk. 7, i samme forordning er opfyldt, eftersom det pågældende fiskeri er meget selektivt, kun har en ubetydelig indvirkning på havmiljøet og ikke er omfattet af bestemmelserne i forordningens artikel 4, stk. 5, i forordning (EF) nr. 1967/2006.
                  
               
                     (19)
                  
                  
                     Artikel 9 i forordning (EF) nr. 1967/2006 blev ophævet ved forordning (EU) 2019/1241. I henhold til del B, punkt 4, i bilag IX til forordning (EU) 2019/1241 kan der dog fortsat anvendes fravigelser fra de mindstemaskestørrelser, som er vedtaget på grundlag af artikel 9 i forordning (EF) nr. 1967/2006, og som var gældende den 14. august 2019, forudsat at de ikke fører til en stigning i fangster af ungfisk. Den forlængede fravigelse, som Kroatien har anmodet om, opfylder betingelserne i artikel 15, stk. 5, i forordning (EF) nr. 1967/2006 og i del B, punkt 4, i bilag IX til forordning (EU) 2019/1241, da den ikke medfører en forringelse af de selektivitetsstandarder, navnlig i form af en stigning af fangster af ungfisk, der gælder den 14. august 2019, og har til formål at opfylde de målsætninger og mål, der er fastsat i nævnte forordnings artikel 3 og 4.
                  
               
                     (20)
                  
                  
                     Kommissionen bemærker, at Kroatien i sin forvaltningsplan ikke har indrømmet en fravigelse fra bestemmelserne i artikel 9, stk. 3, i forordning (EF) nr. 1967/2006 som erstattet ved artikel 8, stk. 1, i og bilag IX, del B, punkt 4, til forordning (EU) 2019/1241 vedrørende traditionelt »girarica«- og »migavica«-strandvodsfiskeri efter slank pikarel (Spicara smaris).
                  
               
                     (21)
                  
                  
                     De pågældende fiskeriaktiviteter finder sted 500 m fra kysten og berører derfor ikke andre fartøjers aktiviteter.
                  
               
                     (22)
                  
                  
                     Den kroatiske forvaltningsplan sikrer, at fangster af arter, der er opført i bilag IX, del A, til forordning (EU) 2019/1241, er minimale, eftersom målarterne er stor stribefisk (Atherina boyeri) og pikarel (Spicara smaris), som ikke er opført i bilag IX, del A, til forordning (EU) 2019/1241.
                  
               
                     (23)
                  
                  
                     Fiskeriet er meget selektivt og er ikke rettet mod blæksprutter.
                  
               
                     (24)
                  
                  
                     Den kroatiske forvaltningsplan omfatter foranstaltninger til overvågning af fiskeriet som krævet i henhold til artikel 4, stk. 5, femte afsnit, og artikel 13, stk. 9, tredje afsnit, i forordning (EF) nr. 1967/2006.
                  
               
                     (25)
                  
                  
                     Det pågældende fiskeri opfylder kravene i artikel 14 i Rådets forordning (EF) nr. 1224/2009 (6).
                  
               
                     (26)
                  
                  
                     De fravigelser, der blev anmodet om, bør derfor forlænges i to år.
                  
               
                     (27)
                  
                  
                     Kroatien bør aflægge rapport til Kommissionen rettidigt og i overensstemmelse med den overvågningsplan, der er fastsat i den kroatiske forvaltningsplan.
                  
               
                     (28)
                  
                  
                     Ved at begrænse fravigelsens varighed vil det være muligt at sikre, at der hurtigt kan træffes korrigerende forvaltningsforanstaltninger, hvis den rapport, der forelægges Kommissionen, skulle vise en ringe bevaringsstatus for de udnyttede bestande, samtidig med at det giver mulighed for at udbygge det videnskabelige grundlag for en forbedret forvaltningsplan.
                  
               
                     (29)
                  
                  
                     Da den fravigelse, der blev indrømmet ved gennemførelsesforordning (EU) 2018/1586, udløb den 26. oktober 2021, bør nærværende forordning af hensyn til den retlige kontinuitet finde anvendelse med virkning fra den 27. oktober 2021.
                  
               
                     (30)
                  
                  
                     Af hensyn til retssikkerheden bør nærværende forordning træde i kraft så hurtigt som muligt.
                  
               
                     (31)
                  
                  
                     Denne forordning foregriber ikke Kommissionens holdning til spørgsmålet om, hvorvidt det fiskeri, der er omfattet af denne fravigelse, overholder anden EU-lovgivning, navnlig Rådets direktiv 92/43/EØF (7).
                  
               
                     (32)
                  
                  
                     Foranstaltningerne i denne forordning er i overensstemmelse med udtalelse fra Komitéen for Fiskeri og Akvakultur —
                  
               VEDTAGET DENNE FORORDNING:
         
            Artikel 1
            Fravigelse
            
               1.   Artikel 4, stk. 1, første afsnit, i forordning (EF) nr. 1967/2006 finder ikke anvendelse i kroatiske territorialfarvande, når det gælder fiskeriet efter »girarica«- og »migavica«-strandvodsfiskeri efter pikarel (Spicara smaris).
            
            
               2.   Artikel 13, stk. 1, første afsnit, i forordning (EF) nr. 1967/2006 finder ikke anvendelse i kroatiske territorialfarvande, når det gælder følgende fartøjer, der udøver følgende typer fiskeri:
               
                           a)
                        
                        
                           »oližnica«-strandvodsfiskeri efter stor stribefisk (Atherina boyeri) og
                        
                     
                           b)
                        
                        
                           »girarica«- og »migavica«-strandvodsfiskeri efter pikarel (Spicara smaris).
                        
                     
            
               3.   Strandvodsfiskeri som omhandlet i stk. 1 og 2 kan udøves af fartøjer, som:
               
                           a)
                        
                        
                           er forsynet med et registreringsnummer som anført i den kroatiske forvaltningsplan, som Kroatien har vedtaget
                        
                     
                           b)
                        
                        
                           har dokumentation for, at de har udøvet det pågældende fiskeri i mere end fem år, og ikke bevirker, at fiskeriindsatsen øges, og
                        
                     
                           c)
                        
                        
                           har en fiskeritilladelse og fisker i henhold til den forvaltningsplan, som Kroatien har vedtaget i henhold til artikel 19, stk. 2, i forordning (EF) nr. 1967/2006.
                        
                     
         
         
            Artikel 2
            Overvågningsplan og rapportering
            Senest den 26. oktober 2023 sender Kroatien Kommissionen en rapport, der udfærdiges i overensstemmelse med den overvågningsplan, der er oprettet ved den i artikel 1, stk. 3, litra c), omhandlede kroatiske forvaltningsplan.
         
         
            Artikel 3
            Ikrafttræden
            Denne forordning træder i kraft dagen efter offentliggørelsen i Den Europæiske Unions Tidende.
            Den anvendes fra den 27. oktober 2021 til den 26. oktober 2023.
         
         
            Denne forordning er bindende i alle enkeltheder og gælder umiddelbart i medlemsstaterne i overensstemmelse med traktaterne.
            Udfærdiget i Bruxelles, den 5. oktober 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 409 af 30.12.2006, s. 11.
         
            (2)  Kommissionens gennemførelsesforordning (EU) 2018/1586 af 22. oktober 2018 om indrømmelse af dispensation fra Rådets forordning (EF) nr. 1967/2006 for så vidt angår mindsteafstanden fra kysten, mindstedybden for og forbuddet mod fiskeri med strandvod hen over beskyttede levesteder i Kroatiens territorialfarvande (EUT L 264 af 23.10.2018, s. 16).
         
            (3)  »Pravilnik o obavljanju gospodarskog ribolova na moru obalnim mrežama potegačama, EUT 30/18 og dens ændringer 49/18, 78/18, 54/19, 27/21 og 100/21«.
         
            (4)  Den Videnskabelige, Tekniske og Økonomiske Komité for Fiskeri (STECF) — rapport fra det 66. plenarmøde (PLEN-21-01). EUR 28359 EN, Den Europæiske Unions Publikationskontor, Luxembourg, 2021, er tilgængelig her: https://stecf.jrc.ec.europa.eu/reports/plenary/-/asset_publisher/oS6k/document/id/2851300.
         
            (5)  Europa-Parlamentets og Rådets forordning (EU) 2019/1241 af 20. juni 2019 om bevarelse af fiskeressourcerne og beskyttelse af marine økosystemer ved hjælp af tekniske foranstaltninger, om ændring af Rådets forordning (EF) nr. 1967/2006 og (EF) nr. 1224/2009 og Europa-Parlamentets og Rådets forordning (EU) nr. 1380/2013, (EU) 2016/1139, (EU) 2018/973, (EU) 2019/472 og (EU) 2019/1022 og om ophævelse af Rådets forordning (EF) nr. 894/97, (EF) nr. 850/98, (EF) nr. 2549/2000, (EF) nr. 254/2002, (EF) nr. 812/2004 og (EF) nr. 2187/2005 (EUT L 198 af 25.7.2019, s. 105).
         
            (6)  Rådets forordning (EF) nr. 1224/2009 af 20. november 2009 om oprettelse af en kontrolordning for Unionen med henblik på at sikre overholdelse af reglerne i den fælles fiskeripolitik, om ændring af forordning (EF) nr. 847/96, (EF) nr. 2371/2002, (EF) nr. 811/2004, (EF) nr. 768/2005, (EF) nr. 2115/2005, (EF) nr. 2166/2005, (EF) nr. 388/2006, (EF) nr. 509/2007, (EF) nr. 676/2007, (EF) nr. 1098/2007, (EF) nr. 1300/2008, (EF) nr. 1342/2008 og om ophævelse af forordning (EØF) nr. 2847/93, (EF) nr. 1627/94 og (EF) nr. 1966/2006 (EUT L 343 af 22.12.2009, s. 1).
         
            (7)  Rådets direktiv 92/43/EØF af 21. maj 1992 om bevaring af naturtyper samt vilde dyr og planter (EFT L 206 af 22.7.1992, s. 7).